Document ID: 32007D0050

ODLOČBA SVETA
z dne 30. januarja 2007
o dovoljenju Romuniji, da uporabi nižjo stopnjo DDV za nekatere delovno intenzivne storitve iz člena 106 Direktive 2006/112/ES
(2007/50/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti,
ob upoštevanju Pogodbe o pristopu iz leta 2005 (1) in zlasti člena 4(3) Pogodbe,
ob upoštevanju Akta o pristopu iz leta 2005 (2) in zlasti člena 55 Akta,
ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (3) in zlasti člena 106 Direktive,
ob upoštevanju predloga Komisije,
ob upoštevanju naslednjega:
(1)
Svet lahko dovoli državam članicam uporabo nižje stopnje DDV za nekatere delovno intenzivne storitve, ki morajo izpolnjevati pogoje iz Direktive 2006/112/ES in biti istočasno navedene v Prilogi IV k navedeni direktivi.
(2)
Z Direktivo 2006/112/ES je bilo obdobje za uporabo nižjih stopenj DDV podaljšano do 31. decembra 2010. To državam članicam, ki želijo prvič koristiti to možnost, in državam članicam, ki želijo spremeniti seznam storitev, za katere so to določbo uporabljale v preteklosti, omogoča, da Komisiji predložijo ustrezno prošnjo.
(3)
Navedena ureditev daje vsem državam članicam možnost, da sodelujejo pod enakimi pogoji pri uporabi nižje stopnje za delovno intenzivne storitve. Zato je primerno, da se državam pristopnicam od dneva pristopa k Evropski uniji prav tako da možnost, da uporabljajo nižjo stopnjo DDV za nekatere delovno intenzivne storitve.
(4)
S pismom z dne 31. marca 2006 je Romunija zaprosila za uporabo nižje stopnje DDV za nekatere delovno intenzivne storitve, ki jih zajema navedena ureditev.
(5)
Da bi se zagotovila enaka obravnava držav članic, bi bilo treba to odločbo uporabljati od dne začetka veljavnosti Pogodbe o pristopu Bolgarije in Romunije.
(6)
Ta odločba ne bo imela vpliva na lastna sredstva Evropske skupnosti, ki izvirajo iz DDV -
SPREJEL NASLEDNJO ODLOČBO:
Člen 1
V skladu s členom 55 Akta o pristopu iz leta 2005 v povezavi s členoma 106 in 108 Direktive 2006/112/ES se Romuniji od dneva začetka veljavnosti Pogodbe o pristopu iz leta 2005 do 31. decembra 2010 dovoli uporabljati nižje stopnje iz člena 98 Direktive, in sicer za naslednje storitve iz točk 1 in 4 Priloge IV k Direktivi 2006/112/ES:
(a)
manjša popravila oblačil in gospodinjskega perila (vključno s krpanjem in predelavo);
(b)
storitve domačega varstva.
Člen 2
Ta odločba se uporablja od dneva začetka veljavnosti Pogodbe o pristopu iz leta 2005 ter preneha učinkovati dne 31. decembra 2010.
Člen 3
Ta odločba je naslovljena na Romunijo.
V Bruslju, 30. januarja 2007

Labels: 2
1
0
9
18